## [Baneri slobodni za preuzimanje](https://drive.google.com/drive/folders/1oltNhiN8HmFVoNYNQICN8s_wDYP9CdFZ?usp=sharing)

## [Govornici fotografije](https://drive.google.com/drive/folders/14dPRXJkt6tWz8Hq1z_9hnFEVwYx0ILX0?usp=sharing)

[Teme](https://docs.google.com/document/d/1vJBWYI7KgCvLJTItT1zE-ef6pjnRIpH457mSCbmSYi0/edit?usp=sharing) konferencije- sažetci

[Fotogalerija 29.10.2025. MVPiz/Jurica Galoić](https://drive.google.com/drive/folders/1ygCv4PPpxbYAjWoSkbpUEkA7BT05FAjs?usp=sharing)

[Fotogalerija 30.10.2025. MVPiz Jurica Galoić](https://drive.google.com/drive/folders/1TJBL9q7ShHB2NSxCdAM_B62ehCHsj4Hh?usp=sharing)

**—----------------------------------------**

5. Priopćenje za medije 30.10.2025.

**Ivica Kostelić: Kada mi je tijelo počelo posustajati, pronašao sam novo tijelo - brod**

“Roditelji su problem jer djeci sve brane. Djeca su postala centar svijeta. Prezaštićivanje je prešlo sve granice. Dijete mora biti spretno i okretno. Velika odgovornost danas je imati dijete”, rekao je **dr. Ranko Rajović** na konferenciji Sport Innovest 2025.

Drugog dana konferencije Sport Innovest 2025 na programu su bila još dva panela. Na prvom, Next Gen sport: Kako motivirati nove generacije na bavljenje sportom? sudjelovali su **dr. Ranko Rajović, psihologinja Iva Pjaca i prof. Dejan Nemčić**. Djeca današnjice odrastaju u digitalnom svijetu u kojem je kretanje sve rjeđe, a motivacija za sport sve slabija.

*“Roditelji su problem jer djeci sve brane. Djeca su postala centar svijeta. Prezaštićivanje je prešlo sve granice. Dijete mora biti spretno i okretno. Velika odgovornost danas je imati dijete. Istraživanje djece od 4 do 5 godina u vrtićima pokazalo je da njih preko 60 posto ne znaju skok u nazad. Ako ne nastanu živčani putevi nastali kretanjem, šansa je da neće razumjeti ni matematiku i negativne brojeve. U četvrtom razredu trećina ih je pala kada su morali trčati nazad, dakle vidljiv je značajan pad motoričkih vještina”,* rekao je dr. Rajović.

Vrlo zanimljive odgovore dobili smo na pitanje “Kako će danas izgledati sportaš nove generacije?

*“Ja jesam vječni optimist, ali moram priznati da se bojim. Djeca žele usrećiti svoje roditelje, žele zadržati taj odnos, a mi moramo biti ti koji će to iskoristiti. Na taj ćemo način jačati njihovu unutrašnju motivaciju”,* kaže **Iva Pjaca**, a jedan od najpopularnijih hrvatskih nastavnika Dejan Nemčić dodaje:

“Moramo primijeniti ono iz teorije u praksu. Naš obrazovni sustav je isti kao i bavljenje sportom, najvažnije je biti najbolji, biti 5,0. Djeca se sve manje bave sportom. Problem je što djeci danas bavljenje sportom nije stil života. Bave se njime zbog nagovora roditelja koji ih upisuju na sport zbog svojih poslova.”

Na panelu Karijera nakon sporta **Blanka Vlašić** je ugostila kolege olimpijske odličnike, **Josipa Pavića i Ivicu Kostelića.**

*“Ja sam se na kraju sportske karijere fokusirala na ono što gubim, a nisam razmišljala o onome što dobiva i što nisam mogla raditi dok sam bila sportašica. Zanimalo me oslanjamo li se u našim novim karijerama samo na ono što nam je sport dao ili se tu stvara neka sasvim nova priča”*, rekla je Blanka, suosnivačica platforme MVPiz i jedna od organizatorica konferencije.

Danas državni tajnik sporta **Josip Pavić** kaže da je kraj karijere bio jedna od rijetkih stvari koje je u životu planirao.

*“Kada sam počeo igrati u Grčkoj, a obitelj mi je ostala u Zagrebu rekao sam ‘to je to’ i znao da ću na kraju sezone okončati karijeru. Još dok sam igrao završio sam ekonomiju jer je to bilo moguće uz igranje vaterpola. Nisam, međutim planirao da ću biti državni tajnik sporta”*, rekao je Pavić.

**Ivica Kostelić** je sportsku karijeru zamijenio - sportskom. Odmah nakon skijanja prebacio se na jedrenje kojim se i danas ozbiljno bavi.

*“Jedrenje mi je omogućilo da produžim sportsku karijeru. Brod je tvoje tijelo, koje neće propasti tijekom godina, a mornar je mozak u tom tijelu. Kada mi je tijelo počelo posustajati pronašao sam novo tijelo”*, objasnio je Ivica.

Veliku pozornost privukla je promocija knjige Put do vrha i tajne uspjeha, najtrofejnijeg rukometnog izbornika Line Červara.

*“Napisao sam knjigu koju sam želio posuditi u knjižnici. Želio sam pokazati sportskim institucijama da i mi treneri nešto učimo i znamo”,* rekao je **Červar** na početku promocije.

Svoju sportsku filozofiju ilustrirao je sljedećim rečenicama:

*“Neki ljudi misle da se rukomet, vaterpolo, košarka, odbojka pa čak i šah igraju rukama. To su oni isti koji misle da se pijanist priprema trčeći oko klavira. Mene zanima što se događa od vrata prema gore, a Bog nam nije svima dao uputstva za korištenje glave.”*

Na konferenciji su predstavljene i četiri digitalne platforme koje u velikoj mjeri mogu unaprijediti sport, ne samo u Hrvatskoj.

**Ivana Brkljačić** i **Blanka Vlašić** promovirale su svoju platformu MVPiz koja donosi digitalnu transformaciju načina na koji djeca otkrivaju sport i povezuju se sa sportskim klubovima.

*“Svako dijete može naći mjesto u nekom sportu. Nisam ni ja pronašla svoj sport iz prve. Djeca su istraživači po prirodi. Daj im vrijeme da budu djeca, da istražuju sportove, razne okolnosti, sportske dvorane, bazene. Vidjet ćete na našoj platformi koliko sportova ima od kojih su brojni olimpijske discipline”*, objasnila je Blanka razloge za pokretanje platforme.

*“Kad smo nekim klubovima i savezima prezentirali platformu rekli su nam ‘Mi nemamo problem s djecom, mi nemamo gdje primiti djecu’. Odlično, vi ste onda najveći problem, rekla sam. Mi nemamo sustav koji brine gdje je neko dijete, zašto je izašlo iz sporta, što ga je demotiviralo? Tko se pita zašto neko dijete ne trenira nešto u 6. razredu?“*, kaže je Ivana.

Predavanje **Od scrolla do gola**: Kako kratki videosadržaj mijenja sportsku publiku? **Sven Hamzić** iz **NoCapp studija** pokazao je kako kratki, dinamični videosadržaji oblikuju novu generaciju sportskih fanova i mijenjaju način praćenja, razumijevanja i promocije sporta.

*“Psihologija sadržaja od prije do danas jako se promijenila. Korisnici se više vežu za sadržaj, misle da imaju kontrolu, a zapravo platforma određuje što će vidjeti”*, **kaže Hamzić.**

**Vladimir Mađarević**, direktor i osnivač **platforme Elevien**, pokazao je kako tehnologija omogućuje praćenje, ocjenjivanje i upravljanje natjecanjima u stvarnom vremenu – bilo gdje u svijetu.

*“Sportaši se snimaju mobitelom samostalno ili uz pomoć trenera, imaju samo jedan pokušaj snimiti se kao i u stvarnom natjecanju i stvarnoj dvorani. Aplikacija automatski preuzima video i taj video odlazi u virtualnu arenu. Snimka se zatim servira sucima koji su unaprijed određeni. Ni oni ne moraju putovati, procjenjuju snimku od svoje kuće i daju ocjenu”*, pojasnio je **Mađarević.**

**David Felbar iz CoreEventa** otkrio je kako moderna arhitektura i funkcionalnosti njihova sustava omogućuju jednostavnu prodaju, kontrolu i analizu ulaznica – od prvog klika do ulaska na tribine.

*“Imamo različite tipove organizatora i moramo im omogućiti da svoje evente digitaliziraju svaki na svoj način. Digitalna prodaja jamči kontrolu točnosti rasta, manje pogrešaka, brze odluke i bolje iskustvo za sve uključene”*, zaključio je Felbar.

Na kraju konferencije pobjednici Sponsor Racea dobili su nagrade sponzora, Macrona i Aviokarte.hr. Dobitnici su [**Klizački klub Medo**](https://mvpiz.com/club/580)**,** [**Karate klub Student,**](https://mvpiz.com/club/1028)[**Hrvatski veslački klub Mornar**](https://mvpiz.com/club/348)**,** [**Hrvatski akademski veslački klub Mladost**](https://mvpiz.com/club/439)**,** [**Rukometni klub Lokomotiva**](https://mvpiz.com/club/77) **i** [**Škola biciklizma Zagreb**](https://mvpiz.com/club/219)**.**

4. Priopćenje za medije 29.10.2025.

**Joško Vlašić: Kao trener nisam još mrtav. Aktivan sam u nogometu, a morat ću raditi i košarkašku dvoranu za unuke!**

*Otvorenju konferencije Sport Innovest 2025.* *su nazočili izaslanik Predsjednika Republike Hrvatske Tomislav Paškvalin, izaslanika predsjednika Vlade RH, Ministar turizma i sporta Tonči Glavina, gradonačelnik Zagreba Tomislav Tomašević i gradonačelnik Splita Tomislav Šuta*

U nazočnosti brojnih osoba iz sportskog i političkog živote Hrvatske, u Zagrebu je otvorena konferencija Sport Innovest 2025. Među ostalima, otvorenju su nazočili izaslanik Predsjednika Republike Hrvatske Tomislav Paškvalin, izaslanika predsjednika Vlade RH, Ministar turizma i sporta Tonči Glavina, gradonačelnik Zagreba Tomislav Tomašević i gradonačelnik Splita Tomislav Šuta.

Potonja trojica sudjelovala su i na panelu Lokalna i nacionalna ulaganja u sport i sportsku infrastrukturu na kojem su predočena aktualna proračunska izdvajanja za sport te najavljeni najznačajniji projekti u Hrvatskoj.

“U posljednja dva mandata povećali smo izdvajanja za sport za čak šest puta i došli s 27 na više od 170 milijuna eura, s tendencijom da taj iznos bude još i veći. Proglasili smo stadione u Splitu i Zagrebu objektima od nacionalnog interesa te trenutačno s gradom Zagrebom radimo na projektu novog stadiona u Maksimiru, koji zajednički financiramo”, rekao je ministar Glavina, a brojkama i projektima pohvalio se i zagrebački gradonačelnik Tomašević:

“Mi smo izdvajanja za sport povećali s 59 milijuna eura u 2021. na 145 milijuna eura u tekućoj godini. Imamo odličnu suradnju s Vladom i resornim ministarstvom na izgradnji nacionalnog stadiona u Maksimiru, a kako je ta velika parcela na Sveticama konačno u vlasništvu grada, planiramo tamo uz stadion i bazen izgraditi još i atletski stadion, rukometni dom te dvoranu za futsal u košarku.”

Na panelu Otac i/ili trener? raspravljalo se o složenom odnosu roditelja i trenera te o granici između podrške i zahtjevnosti u razvoju mladih sportaša.

“Sve kreće rođenjem djeteta. Odlaskom na igralište postajete animator. Želio sam da kćeri budu motorički sposobne. Roditelj koji je uspio postići rezultat sa svojim djetetom krenuo je od malih nogu. Trenerstvo doživljavam kao ulogu, a ne kao posao”, rekao je Patrik Koščak, otac i trener uspješnih atletičarki Jane i Klare.

I Joško Vlašić, koji je trenirao troje svoje djece - Blanku, Nikolu i Marina - se prisjetio svoje uloge oca i trenera.

“Djetetu je igra, a roditelju odgovornost. Vaše dijete mora stasati u odgovornu osobu koja će imati vještine i postati kompetentno za tržište rada. Blanka je ujutro učila i išla u školu, a poslijepodne na trening. I još nešto, Joško Vlašić kao trener nije mrtav. Aktivan sam i u nogometu, a morat ću raditi i košarkašku dvoranu - za unuke!”, zaključio je Vlašić.

Predavanje Sportski branding: od dresa do stupa identiteta o tome što čini snažan sportski brand i kako se gradi identitet koji traje duže od rezultata na terenu održao je Tomislav Metelko, Digital Media Specialist GNK Dinamo Zagreb.

“Filozofija brenda danas je vrlo kompleksna, danas se rade istraživanja i puno se ulaže u to. Svaki dres treba imati svoj dio publike. Dres šalje poruku. Nije da govorimo samo o prodaji”, kaže Metelko.

Okrugli stol Budućnost kineziterapije uz AI tehnologije otvorio je raspravu o spoju kineziterapije i umjetne inteligencije te o tome kako tehnologija oblikuje budućnost rehabilitacije i prevencije ozljeda u sportu. Panelisti - prof. Tatjana Trošt, Branimir Vajda i dr. Jan Kolić i Luka Bakrač – prezentirali su jedinstvenu perspektivu znanosti, struke i tehnologije.

“AI može upozoriti na to hoće li doći do neke ozljede. Prednost AI tehnologije je što možemo vidjeti brojne pojedinosti, od dobi pa sve do samog pokreta. Sustav je puno precizniji od procjene golim okom. Ipak, čovjek je taj koji mora donijeti konačnu odluku jer sustav nije savršen”, rekao je dr. Kolić, a o prevenciji je govorila i profesorica. Trošt:

“Prevencija je iznimno važna, a svaki uloženi euro vraća se višestruko, prevencija je važna ne samo samo sa zdravstvenog, već i ekonomskog stajališta. U uporabi se koriste i matematički modeli rizika svakog pada, a ono uključuje brojne faktore koji se trebaju uzeti u obzir.”

U razgovoru s Mirnom Zidarić o Sunset Sports Festivalu Damjan Rudež je otkrio kako spojiti sport, turizam i doživljaj u snažan identitet destinacije. Bivši NBA igrač i direktor Sunset Sports Festivala, otkrio je kako je nastao projekt koji sport pretvara u iskustvo, a događaj u međunarodno prepoznatljiv brend.

„Ja sam u početku to odbio iz straha od nepoznatog. Jednostavno nisam znao što oni rade, što je marketing, što je biznis, što je event, ali sam na kraju rekao ‘Hajde, možda bi ovo moglo biti dobro iskustvo da prenesem ono što na fakultetu učimo na menadžmentu i da ovo pretvorimo u neku praksu’”, rekao je Rudež.

Na panelu pod nazivom Hrvatski rukometni savez - Iskustvo saveza s najviše organizacije velikih natjecanja, Anita Šikić iz odjela Marketinga HRS-a i sportska novinarka RTL-a, Ines Goda, ponudile su dubinski uvid u organizacijske i medijske izazove vrhunskog sporta.

“Za event management u sportu ključni su stalno učenje, iskustvo i prolazak kroz sve procese”, rekla je Šikić, dok je Goda naglasila: “Ključ uspjeha medijskog praćenja je partnerski odnos i razumijevanje između novinara i sportaša”.

Profesor Toni Milun je u sklopu predavanja Kako upravljati novcem u sportu i nakon karijere govorio o odgovornom upravljanju novcem tijekom sportske karijere i nakon njezina završetka. Kroz praktične primjere i jednostavna objašnjenja pokazao je kako planirati prihode, ulaganja i troškove, izbjeći najčešće pogreške te stvoriti sigurnu financijsku budućnost.

Poznati atletski menadžer Daniel Wessfeldt je u razgovoru s Blankom Vlašić otkrio ključne elemente o upravljanju karijerom vrhunskog sportaša, na primjeru najboljeg svjetskog atletičara Armanda Duplantisa o čijoj karijeri trenutačno također skrbi.

“Da bi neki atletičar mogao dostići popularnost i status najboljih nogometaša ili vozača formule 1, mora biti ‘izvanzemaljac’ a upravo to je Mondo, a to je bio i Usain Bolt”, kaže Wessfeldt.

Juraj Čošić predstavio novi model financiranja sporta kroz SOM sustav, a o ulozi znanosti i tehnologije u proizvodnji sportske obuče govorio je Fabian Schweizer iz Adidasa, rekavši da dizajniranje tenisica danas više sliči kreiranju automobile nego obuče.

## 3. Priopćenje za medije 28.10.2025

**Konferenciji Sport Innovest 2025: Joško Vlašić i Patrik Koščak odgovaraju na pitanje „Jesam li ja otac ili trener?“**

*Blanka Vlašić, Ivica Kostelić i Josip Pavić otkrit će u kojoj mjeri uspjeh na sportskim terenima ostavlja trajne tragove i nadahnjuje sportašice i sportaše da budu jednako uspješni i u svojim karijerama nakon sportskih*

Jesam li ja otac ili trener? Mogu li sportaši imati uspješnu karijeru i nakon sporta? To su samo neka od pitanja na koja će pokušati odgovoriti velika imena hrvatskog sporta i međunarodni stručnjaci na konferenciji **Sport Innovest 2025**, koja će se održati 29. i 30. listopada u zagrebačkom Mozaik Event Centru.

Na panelu **Otac i/ili trener?** Uspješni treneri i očevi vrhunskih sportašica, **Joško Vlašić** i **Patrik Koščak** govorit će o složenom odnosu roditelja i trenera i granicama između roditeljske podrške i trenerskih zahtjeva u razvoju mladih sportaša na putu prema vrhunskom sportu. Može li se istovremeno odgajati uspješnog sportaša i sretno dijete?

**Karijera nakon sporta** tema je panela na kojem će **Blanka Vlašić**, **Ivica Kostelić** i **Josip Pavić** otkriti u kojoj mjeri uspjeh na sportskim terenima ostavlja trajne tragove i nadahnjuje sportašice i sportaše da budu jednako uspješni i u svojim karijerama nakon sportskih. Razgovarat će i o tome kako su vrijednosti stečene u sportu – predanost, disciplina i upornost – postale temelj njihovih novih profesionalnih uloga.

Posebno zanimljiv bit će razgovor Blanke Vlašić s jednim od najuspješnijih atletskih menadžera, **Danielom Wessfeldtom**. Wessfeldt će na primjeru najpoznatijeg atletičara kojeg predstavlja, trenutno najveće zvijezde svjetske atletike i ponajboljeg svjetskog sportaša, **Armanda Duplantisa**, objasniti kako upravljati karijerom vrhunskih sportaša i izgraditi sportski brending.

Uz brojna druga zanimljiva predavanja i panele, legendarni rukometni trener i tvorac najvećih uspjeha hrvatske reprezentacije**, Lino Červar**, promovirat će svoju knjigu **Put do vrha i tajne uspjeha** u kojoj, između ostaloga, otkriva i kako se hrvatska reprezentacija pripremala za Svjetsko prvenstvo u Portugalu i Olimpijske igre u Ateni.

Više o ostalim temama konferencije Sport Innovest 2025 pogledajte na <https://sportinnovest.com/program/>

## 2. Priopćenje za medije 22.10.2025.

### **Digitalna revolucija iz Hrvatske: sportska rješenja koja konkuriraju svjetskim gigantima**

### **Na Sport Innovest konferenciji bit će predstavljene hrvatske platforme MVPiz, CoreEvent, SOM Sport i Elevien – digitalna rješenja koja prelaze granice hrvatskog tržišta i postavljaju nove standarde u sportskoj industriji.**

**Zagreb, listopad 2025.** – Velika imena hrvatskog sporta i međunarodni stručnjaci okupit će se na konferenciji **Sport Innovest 2025**, koja će se održati **29. i 30. listopada** u zagrebačkom Mozaik Event Centru.

Sudjelovanje su potvrdili **Blanka Vlašić**, **Ivica Kostelić**, **Josip Pavić** te brojni istaknuti sportaši, treneri i predstavnici institucija. Program donosi **konkretna znanja i aktualne teme** o inovacijama u sportu, karijeri nakon sporta, ulozi trenera i roditelja, digitalnom brendiranju, financijskoj održivosti, primjeni umjetne inteligencije i motivaciji mladih.

Na konferenciji će biti predstavljena **digitalna rješenja za sportske organizacije s hrvatskim potpisom: MVPiz** platforma za aktivaciju djece u sportu, **CoreEvent** ticketing platforma s opcijama za sportske pretplate i članstva, **SOM Sport** digitalni sustav za upravljanje sportskim klubovima i revolucionarna online gimanstička platforma **Elevien** korištena na natjecanjima u 157 zemalja svijeta.

Osim digitalnih inovacija, u fokusu konferencije bit će i panel *„Karijera nakon sporta“*, na kojem će vrhunski sportaši podijeliti svoja iskustva o profesionalnim izazovima i novim ulogama nakon završetka karijere.

Tema ulaganja i razvoja bit će obrađena na panelu *„Lokalna i nacionalna ulaganja u sport i sportsku infrastrukturu“*, na kojem će sudjelovati **Tomislav Tomašević**, gradonačelnik Zagreba, **Tomislav Šuta**, gradonačelnik Splita, i **Neven Bosilj**, gradonačelnik Varaždina. Govornici će predstaviti konkretne gradske projekte i ulaganja u modernizaciju sportskih objekata te istaknuti važnost suradnje lokalne i državne razine u razvoju sporta.

O digitalnom marketingu u svijetu sporta govorit će **Tomislav Metelko**, Digital Media Specialist GNK Dinamo, u predavanju *„Sportski branding: od dresa do stupa identiteta“*, dok će **Fabian Schweizer**, **Director adidas Athlete Product Excellence (APEX)**, predstaviti inovacije i pristup razvoja sportske opreme i podrške sportašima.

Posebnu pozornost privlači i panel *„Otac i/ili trener?“*, koji otvara važnu raspravu o dijeljenoj ulozi roditelja i trenera na kojoj će sudjelovati **Joško Vlašić i Patrik Koščak**, očevi i treneri hrvatske olimpijke Blanke Vlašić i zlatnom okrunjenih sedmobojki Jane i Klare Košćak.

U programu sudjeluju i **dr. Ranko Rajović**, **Dejan Nemčić**, **Iva Pjaca**, **prof. Toni Milun**, **Damjan Rudež**, **Daniel Wessfeldt**, **Joško Vlašić**, **Patrik Koščak**, **Anita Šikić**, **izv. prof. dr. sc. Tatjana Trošt**, **Branimir Vajda**, **Jan Kolić, Luka Bakrač i Sven Hamzić**.

Program uključuje i **promociju knjige Line Červara “Put do vrha i tajne uspjeha”**, koja donosi pogled iza kulisa najvećih uspjeha hrvatske rukometne reprezentacije i pokazuje kako se elementi tog zlatnog razdoblja mogu primijeniti na današnji sport.

Konferenciju moderira **Mirna Zidarić**, dugogodišnja sportska novinarka i urednica, a organizator je **MVPiz platforma**, uz podršku partnera **Core Eventa** i **SOM Sporta**.

**Sport Innovest 2025** spaja iskustvo i inovaciju, donosi konkretna znanja i prikazuje najnovija digitalna rješenja koja oblikuju budućnost sporta u Hrvatskoj i regiji.

Više informacija i ulaznice dostupno na: [www.sportinnovest.com](https://www.sportinnovest.com)

### **Kratka verzija (do 1000 znakova)**

Velika imena hrvatskog sporta i međunarodni stručnjaci dolaze na konferenciju **Sport Innovest 2025**, koja će se održati **29. i 30. listopada** u zagrebačkom Mozaik Event Centru.

Sudjeluju **Ivica Kostelić**, **Josip Pavić**, državni tajnik za sport, te gradonačelnici **Tomislav Tomašević**, **Tomislav Šuta** i **Neven Bosilj**, na panelu *„Lokalna i nacionalna ulaganja u sport i sportsku infrastrukturu“.* Dolazak je potvrdio i **Fabian Schweizer**, **Director adidas Athlete Product Excellence (APEX)**.

Program donosi predavanja o inovativnim digitalnim rješenjima u sportu s hrvatskim potpisom poput MVPiz platforme, CoreEventa, SOM Sporta i Eleviena, kao i panele o karijeri nakon sporta, motivaciji mladih, primjeni AI-ja u sportskoj rehabilitaciji i digitalnom brendiranju..  
Više informacija:[www.sportinnovest.com](http://www.sportinnovest.com)

## Priopćenje 14.10.2025.

## **Sport Innovest 2025 okuplja u Zagrebu stručnjake iz svijeta sporta**

## **Zagreb, listopad 2025.** – Od 28. do 30. listopada u Mozaik Event Centru u Zagrebu održava se konferencija **Sport Innovest 2025**, koja povezuje sport, tehnologiju, znanost i poslovanje te okuplja vodeće stručnjake, sportaše i predstavnike institucija iz Hrvatske i inozemstva.

Konferencija **Sport Innovest** mjesto je susreta sporta i inovacija. Kroz niz predavanja, panela i radionica istražit će se kako umjetna inteligencija, digitalna rješenja i suvremeni alati transformiraju sport i način upravljanja sportskim organizacijama. Raspravljat će se o financijskoj održivosti klubova, karijeri nakon sporta, motivaciji djece i mladih, budućnosti sportskih događanja te inovacijama u dijagnostici, treningu i prevenciji ozljeda.

U fokusu programa bit će panel **„Karijera nakon sporta“**, na kojem će svoja iskustva podijeliti **Blanka Vlašić** i **Ivica Kostelić**, uz druge uspješne sportaše koji su nakon profesionalne karijere ostvarili zapažene rezultate u poduzetništvu i društvenom angažmanu.

Poseban interes očekuje se i za panel **„Otac ili trener?“**, na kojem će se prvi put na istoj pozornici okupiti trojica vrhunskih trenera – **Joško Vlašić**, **Patrik Koščak** i **Amir Ljutić** – koji će otvoreno razgovarati o granici između roditeljske i trenerske uloge u razvoju mladih sportaša.

O motivaciji novih generacija na bavljenje sportom govorit će **dr. Ranko Rajović**, utemeljitelj NTC sustava učenja, **Dejan Nemčić**, proglašen najboljim učiteljem na svijetu te **Iva Pjaca**, psihologinja specijalizirana za rad s djecom i mladima. Njihovo zajedničko izlaganje ponudit će spoj znanosti, obrazovanja i psihologije u stvaranju održive sportske kulture i poticanju mladih na aktivan način života.

O primjeni umjetne inteligencije u kineziterapiji i rehabilitaciji govorit će **izv. prof. dr. sc. Tatjana Trošt**, **Branimir Vajda** i **Jan Kolić**, dok će **prof. Toni Milun** predstaviti financijske alate i modele upravljanja novcem u sportu i nakon karijere.

O spoju sporta, turizma i destinacijskom iskustvu govorit će **Damjan Rudež**, bivši NBA igrač i direktor **Sunset Sports Festivala**, dok će **Anita Šikić** iz Hrvatskog rukometnog saveza otkriti iskustva organizacije velikih sportskih natjecanja u Hrvatskoj. Tu rukometnu temu sjajno nadopunjava **Ines Goda,** novinarka RTL, koja će predstavit iskustvo TV prava i prijenosa velikih sportskih događanja.

Sudjelovanje su potvrdili i **Daniel Wessfeldt**, menadžer Monda Duplantisa i brojnih svjetskih atletskih zvijezda, te predstavnici institucija – **Tonči Glavina**, ministar turizma i sporta RH, **Tomislav Šuta**, gradonačelnik Splita, i **Neven Bosilj**, gradonačelnik Varaždina – koji će govoriti o ulaganjima u sportsku infrastrukturu i razvoju sporta na lokalnoj i nacionalnoj razini.

U sklopu konferencije, **30. listopada**, održat će se i **promocija knjige Line Červara “Put do vrha i tajne uspjeha”**. Sudionici će doznati kako se pojedini elementi iz zlatnog doba rukometna mogu preslikati na sadašnjost i budućnost rukometa te na sport općenito.

Konferenciju će moderirati **Mirna Zidarić**, dugogodišnja sportska novinarka, urednica i vlasnica PR obrta *“Nazovi M”*, koja će svojim iskustvom i poznavanjem sporta pridonijeti dinamičnim i inspirativnim razgovorima s govornicima.

Uz bogat program panela i predavanja, Sport Innovest donosi i **Sponsor Race**, inovativan format koji povezuje sponzore i sportske organizacije te nagrađuje najbolje prezentirane projekte klubova i saveza.

Organizator konferencije je **MVPiz platforma**, uz podršku partnera **Core Eventa** i **Som Systema**. Više informacija dostupno je na službenoj stranici[www.sportinnovest.com](http://www.sportinnovest.com)

**—----------------------------------------------------------**

## **Kratka verzija:**

## **Sport Innovest 2025 u Zagrebu okuplja stručnjake iz svijeta sporta**

## Od 28. do 30. listopada u zagrebačkom Mozaik Event Centru održava se **Sport Innovest 2025**, konferencija koja povezuje sport, tehnologiju i poslovanje te okuplja istaknute stručnjake i sportaše.

Sudjelovat će **Blanka Vlašić**, **Ivica Kostelić**, **dr. Ranko Rajović**, **Dejan Nemčić**, **prof. Toni Milun**, **Damjan Rudež**, **Daniel Wessfeldt**, **Anita Šikić**, **izv. prof. dr. sc. Tatjana Trošt**, **Branimir Vajda**, **Jan Kolić**, **Joško Vlašić**, **Patrik Koščak**, **Amir Ljutić**, te **ministar turizma i sporta Tonči Glavina**, **gradonačelnik Splita Tomislav Šuta** i **gradonačelnik Varaždina Neven Bosilj**.

Posebnu pozornost privlači panel **„Otac ili trener?“**, na kojem će Vlašić, Koščak i Ljutić prvi put zajedno govoriti o ulozi roditelja i trenera u razvoju mladih sportaša.

U sklopu konferencije, **30. listopada**, održat će se i **promocija knjige Line Červara “Put do vrha i tajne uspjeha”**. Sudionici će doznati kako se pojedini elementi iz zlatnog doba rukometna mogu preslikati na sadašnjost i budućnost rukometa te na sport općenito.

Konferenciju moderira **Mirna Zidarić**, a organizator je **MVPiz platforma** uz podršku **Core Eventa** i **Som Sporta**.  
Više informacija:[www.sportinnovest.com](http://www.sportinnovest.com).

**Velika imena hrvatskog sporta i međunarodni stručnjaci dolaze na konferenciju Sport Innovest 2025**